– – – – – – – – – – – – – – – – – – – – – Alze wy ock ermals syner f. g. geschreven hebben van k. w. tho Dennemarcken, de vele handels mit deme groitfursten tor Muscow dorch syne boden bedrive, dairinne wy uns befruchteden, dusse lande mit dem besten nicht gemeynt werden. Ensodan orsaket sick uth gemeynen geruchte, wy werden uth Sweden und vel anderen enden gewarnet. Ock hebben welcke van den unsen, de hirbevorn in der Moskow gewesen zin, warhafftigen irfaren, wu syck k. w. to Dennemarcken mit dem groitfursten tor Muskouw up Swedenryke und dusse lande vorbunden hebben. Datsulve hefft eyn bynnen Dantske, de up datmall gefencklinck geholden wordt, genometh Jurgen Schryver, unsen mercklicken boden, dem gestrengen und vesten heren Simon van der Borch, ritter, unde dem achtbaren Kersten von Rosen, de kortz was by syner f. g., openbar bekant und vormeldet. Desulve Jurgen was up datmall des groitfursten van der Muskow dener und wordt vor enen tolck mit synen boden an k. m. in Dennemarcken gesant, de alle sake mede vorhandelde; desulve Jurgen entlep den boden, do se wedderumme hir inth landt to Rige quemen. Ith is uns kortz uth Sweden vormeldet van geloffhaftigen personen, wer uns anders unmoglyck, wy ensodan toleggen solden syner k. w., de hute up dussen dagh syne boden by dem groitfursten tor Muskow hefft; Got geve, dat uns und dussen landen nicht schedelick sye. – – – – – – – – – – – – – – – –